מייגן ג'נדריק

מייגן מ. ג'נדריק-קוואן (באנגלית: Megan M. Jendrick-Quann; נולדה ב-15 בינואר 1984) היא שחיינית עבר אמריקאית. אלופה אולימפית (סידני 2000) במשחה ל-100 מטר חזה וסגנית אלופת העולם (מלבורן 2007) במשחה ל-200 מטר חזה. במהלך הקריירה שלה היא זכתה ב-13 תוארי אליפות ארצות הברית, קבעה 4 שיאי עולם ו-27 שיאי ארצות הברית.

ביוגרפיה

1998
באליפות ארצות הברית שנערכה בכלוביס, קליפורניה בשנת 1998 היא זכתה במדליית ארד במשחה ל-100 מטר חזה.

1999
באליפות הפאן פסיפיק בשחייה שנערכה בסידני 1999 זכתה ג'נדריק בשתי מדליות, זהב וכסף. מדליית זהב במשחה שליחות 4x100 מטר מעורב בתוצאה של 4:03.09 דקות, לפני אוסטרליה (4:05.74 דקות) ויפן (4:07.14 דקות) ומדליית כסף במשחה ל-100 מטר חזה בתוצאה של 1:08.54 דקות, אחרי שיאנית העולם פני היינס מדרום אפריקה (1:07.08 דקות) ולפני בת ארצה כריסטי קאוול (1:08.56 דקות).

2000

אלופה אולימפית ושיאנית עולם
באולימפיאדת סידני (2000) זכתה ג'נדריק בשתי מדליות זהב, במשחה ל-100 מטר חזה בתוצאה של 1:07.05 דקות, לפני לייזל ג'ונס מאוסטרליה (1:07.49 דקות) והאלופה היוצאת פני היינס (1:07.55 דקות) ובמשחה שליחות 4x100 מטר מעורב ביחד עם ברברה בדפורד, ג'ני תומפסון ודארה טורס בשיא עולם חדש של 3:58.30 דקות, לפני אוסטרליה (4:01.59 דקות) ויפן (4:04.16 דקות).

2001

מדליית כסף במשחה שליחות באליפות עולם
באליפות העולם שנערכה בפוקואוקה, יפן ב-2001 היא זכתה במדליית כסף במשחה שליחות 4x100 מטר מעורב ביחד עם נטלי קוגלין, מרי דסנזה וארין פניקס בתוצאה של 4:01.81 דקות, אחרי אוסטרליה שקבעה שיא אליפות חדש של 4:01.50 דקות ולפני הרפובליקה העממית של סין (4:02.53 דקות). נוסף לכך, היא סיימה במקום רביעי במשחה ל-50 מטר חזה בתוצאה של 31.55 שניות ובמקום חמישי במשחה ל-100 מטר חזה בתוצאה של 1:08.80 דקות.

2005
באוניברסיאדה שנערכה באיזמיר, טורקיה בשנת 2005 היא זכתה ב-3 מדליות זהב, במשחה ל-50 מטר חזה ב’וצאה של 30.88 שניות, במשחה ל-100 מטר חזה בתוצאה של 1:08.20 דקות, לפני בת ארצה רבקה סוני (1:08.77 דקות) ובמשחה שליחות 4x100 מטר מעורב (4:07.00 דקות).

2006
באליפות הפאן פסיפיק שנערכה בויקטוריה, קולומביה הבריטית, קנדה 2006 זכתה ג'נדריק במדליית כסף במשחה ל-100 מטר חזה בתוצאה של 1:07.58 דקות, אחרי בת ארצה טרה קירק (1:07.56 דקות) ולפני שרה קסוליס מאוסטרליה (1:08.12 דקות). נוסף לכך, היא סיימה במקום רביעי במשחה ל-200 מטר חזה בתוצאה של 2:27.98 דקות

2007

סגנית אלופת עולם
באליפות העולם שנערכה במלבורן, אוסטרליה במרץ 2007 היא זכתה במדליית כסף במשחה ל-200 מטר חזה ביחד עם קירסטי בלפור בריטניה בתוצאה של 2:25.94 דקות, אחרי לייזל ג'ונס (2:21.84 דקות).

2008
באולימפיאדת בייג'ינג (2008) היא זכתה במדליית כסף במשחה שליחות 4x100 מטר מעורב לאחר ששחתה בשלב המוקדמות.

חיים אישיים 
ג'נדריק נשואה לסופר האמריקאי נייתן ג'נדריק. לזוג שני ילדים בן, דית'ן (2011), ובת, סידני (2014).

ראו גם

קישורים חיצוניים
 

שחייניות חזה אמריקאיות
אלופות האוניברסיאדה: שחייניות
שיאניות עולם בשחייה
אלופות אולימפיות אמריקאיות: שחייה
שחייניות באולימפיאדת סידני (2000)
שחייניות אמריקאיות באולימפיאדת בייג'ינג (2008)
אמריקאיות שנולדו ב-1984